Ingen har sett Anne Elisabeth Hagen (68) på 100 dager og politiets etterforskning pågår for fullt. Hagen forsvant fra sitt hjem 31. oktober i fjor, og siden klokken 09.14 den dagen har ingen noe livstegn fra henne.

Politiet vet fortsatt ikke om hun er i live eller hvor hun er.

– Det er fortsatt silk at siste livstegn er fra 31. oktober. Vi har samme holdepunkter som tidligere, og vi har ikke holdepunkter om at hun ikke er i live, sier politiinspektør Tommy Brøske til NRK.

Overvåkning fra Futurumbygget

10. januar offentliggjorde politiet to overvåkningsvideoer det fortsatt er knyttet stor interesse til. Videoene er fra den dagen Hagen forsvant, og er tatt utenfor Futurumbygget, arbeidsplassen til hennes ektemann Tom Hagen.

100 dager senere søker fortsatt politiet etter de to mennene på overvåkningsvideoene.

Til tross for flere tips, har ikke politiet klart å finne ut hvem de to er.

– Dette er fortsatt fokus og like viktig. De har ennå ikke meldt seg, sier Brøske.

ETTERFORSKER SAKEN: Politiinspektør Tommy Brøske sier at etterforskningen pågår for fullt. Foto: Arild Gimse / NRK

«Luemannen» og «Telefonmannen»

Den første videoen er tatt klokken 07.36 og viser en person i svarte klær og lue. Mannen går forbi Futurumbygget, før han snur og går samme vei tilbake. 24 minutter senere, kommer det nok en person forbi bygget. Politiet mener der ser ut som vedkommende snakker i telefon, og personene er kalt «Luemannen» og «Telefonmannen».

FUTURUMBYGGET: Personene på videoene er kalt «Luemannen» og «Telefonmannen». Foto: Skjermdump / politiet

Syklisten som tidligere var ettersøkt har meldt seg og er sjekket ut av saken.

Siste sikre livstegn fra Hagen er en telefonsamtale med et familiemedlem den dagen hun forsvant. Politiets hovedteori er fortsatt at hun er bortført.

– Etterforskningen går fremover og den etterforskes bredt. Vi har lite informasjon om hvor hun befinner seg, sier Brøske.

Han sier at politiet har samlet inn et omfattende overvåkingsmateriale fra kameraer

– Det er store mengder som er samlet inn, og det er svært tidkrevende å gå igjennom. Vi bruker mye resurser på dette, og det er et arbeid som vil pågå i lang tid fremover, sier han.

Undersøker brevet

Politiet har fått svært mange tips i denne saken. Flere av tipsene går på mulige steder Hagen kan holdes skjult. Politiet har sjekket mulige skjulesteder både i og utenfor Norge.

Som tidligere kjent ble det funnet et brev hjemme hos familien Hagen, som politiet mener kan være fra de antatte kidnapperne.

SLORAVEIEN: Hagen er sitt sett i sitt hjem i Sloraveien 4 i Lørenskog. Foto: Nadir Alam / NRK

Dette er et av de viktigste sporene i saken, og kan gi politiet mye informasjon om hvem som kan stå bak forsvinningen.

Brevet inneholdt trusler, instruksjoner og et krav om løsepenger.

– Jeg kan bekrefte at brevet er til ulike undersøkelser, men detaljer om hva disse undersøkelsene har gitt av svar kan jeg ikke gi, sier Brøske.